Toernooi hou die bal gelukkig aan die rol | Netwerk24
Toernooi hou die bal gelukkig aan die rol
Ian Venter, Marietjie Venter en Floris Venter van LCE saam met die klubpresident Johann Smuts (naaslinks).
Moorreesburg-rolbalklub het op 2 en 3 Oktober sy eerste toernooi gehou sedert Covid-19-regulasies in werking getree is.
Die vyf maande wat toernooie verbied is, het die klub 'n groot knou toegedien. Sou hierdie toernooi nie nou plaasgevind het nie, sou die klub sy deure moes toemaak.
Die Moorreesburg-lente­toernooi is vir die 17de jaar aangebied en is oor twee dae gehou. Spelers van oor die Weskus en selfs Durbanville het deelgeneem. Ian, Marietjie en Floris Venter van LCE was die wenspan met Al Calone en sy span van LCE, en Lukas Groenewald en sy span van Velddrif onderskeidelik in die tweede en derde plek.
Moorreesburg-rolbalklub wil net weer die borge wat die dag moontlik gemaak het bedank. Ondernemings het in die moeilike ekonomiese tye steeds hulle harte en hande vir rolbal oopgemaak soos te sien was aan die goeie pryse en die lootjietafel wat gekreun het onder die produkte.
Die spelers is ook met 'n heerlike skaapbraai getrakteer.
. Die Moorreesburg-rolbalklub se sakeliga sal binnekort weer begin en alle ondernemings word genooi om solank hul spanne bymekaar te kry.
Jonk en oud is welkom om by die klub te kom rol. Belangstellendes het drie maande kans om dit uit te toets alvorens lidmaat­skapgelde betaalbaar is. Bel die klubpresident Johann Smuts by 076 693 1538 vir nog inligting.